Υπό έλεγχο ο πληθωρισμός στην Αμερική. - 2001-06-15
Προβλέψεις για περαιτέρω μειώσεις των επιτοκίων της Κεντρικής Τράπεζας Ηνωμένων Πολιτειών-Κοινοπραξία της ΑOL με την κινεζική LEGENT-Η
Υπό έλεγχο ο πληθωρισμός στην Αμερική Το Αμερικανικό υπουργείο εργασίας ανακοίνωσε ότι αυξήθηκε τον περασμένο μήνα ο δείκτης τιμών καταναλωτή κατά 0,4%. Πρόκειται για την μεγαλύτερη άνοδο του δείκτη εδώ και 4 μήνες. Όμως οι αναλυτές δηλώνουν ότι ο πληθωρισμός παραμένει υπό έλεγχο και ότι η Κεντρική Τράπεζα των ΗΠΑ ενδέχεται να συνεχίσει να μειώνει τα δανειοδοτικά της επιτόκια με στόχο την προώθηση της οικονομικής ανάπτυξης. Πάντως η αδυναμία της οικονομίας υπήρξε έκδηλη για ακόμη μια φορά αυτή την εβδομάδα, όταν η εταιρεία Nortel Networks, η μεγαλύτερη εταιρεία κατασκευής συσκευών τηλεφωνίας στο κόσμο, ανακοίνωσε ότι αυτό το τρίμηνο θα έχει απώλεια της τάξης των 19 και πλέον δισεκατομμυρίων δολαρίων και ότι θα απολύσει 10 χιλιάδες υπαλλήλους της. Στο μεταξύ, η εταιρεία JDS Uniphase, η μεγαλύτερη εταιρεία κατασκευής εξοπλισμού με οπτικές ίνες, περιόρισε τα προγνωστικά πωλήσεων της λόγω μείωσης της ζήτησης τηλεπικοινωνιακού εξοπλισμού. Προβλέψεις για περαιτέρω μειώσεις των επιτοκίων της Κεντρικής Τράπεζας Ηνωμένων Πολιτειών Νέα στοιχεία της αμερικανικής κυβέρνησης δείχνουν πως ο πληθωρισμός στις Ηνωμένες Πολιτείες βρίσκεται υπό έλεγχο, λόγω των μειωμένων τιμών στα τρόφιμα, τα αυτοκίνητα και τα κομπιούτερ. Τα πράγματα όμως δεν είναι το ίδιο καλά στην Ευρώπη, ενώ η Ιαπωνία λεει πως η οικονομία της επιδεινώνεται. Το Αμερικανικό Υπουργείο Εργασίας ανακοίνωσε πως οι τιμές που χρεώνουν οι παραγωγοί αυξήθηκαν τον περασμένο μήνα μόνο κατά ένα δέκατο της εκατοστιαίας μονάδας. Αναλυτές λένε πως αυτό δίνει περιθώρια στην Κεντρική Τράπεζα της Αμερικής να περικόψει περαιτέρω τα δανειοδοτικά της επιτόκια, για να δώσει ώθηση στην ανάπτυξη της μεγαλύτερης οικονομίας του κόσμου, που πέρσι εξασθένισε. Στο μεταξύ, η Κεντρική Τράπεζα της Ευρώπης αναθεώρησε τις προβλέψεις της για φέτος, λέγοντας πως η οικονομική ανάπτυξη στη γηραιά ήπειρο θα είναι μικρότερη απ ότι είχε υπολογίσει προηγουμένως, ενώ ο πληθωρισμός θα είναι υψηλότερος. Εξ άλλου, η Ιαπωνία δηλώνει πως η οικονομία της ίσως βρίσκεται σε ύφεση, πράγμα που σημαίνει ότι η παγκόσμια οικονομία δεν θα κερδίσει πολύ έδαφος κατά τους επόμενους μήνες. Πάντως εάν ο πληθωρισμός αυξηθεί στην Ευρώπη, η Κεντρική Ευρωπαϊκή Τράπεζα ίσως δεν θα μπορέσει να μειώσει περαιτέρω τα επιτόκιά της. Κοινοπραξία της ΑOL με την κινεζική LEGENT Αυτή την εβδομάδα η America-On-Line, η μεγαλύτερη αμερικανική εταιρεία πλοήγησης στο Ιντερνετ, ανακοίνωσε κοινοπραξία με την μεγαλύτερη Κινεζική εταιρεία στο χώρο των προσωπικών υπολογιστών, την Legent, ύψους 200 εκατομμυρίων δολαρίων, υπογραμμίζοντας έτσι τις ευκαιρίες που ανοίγονται τώρα στη μεγάλη και συνεχώς διευρυνόμενη αγορά της Κίνας στον κυβερνοχώρο. Οι αναμενόμενες αλλαγές του νομικού καθεστώτος στη Κίνα και η οικονομική ύφεση που αντιμετωπίζει η Δύση κάνουν τη Κίνα ιδιαίτερα ελκυστική στις ξένες εταιρείες. Σύμφωνα με την συμφωνία η Legent διατηρεί το 51% των μετοχών της κοινοπραξίας, που στοχεύει κυρίως στην ανάπτυξη υπηρεσιών στο Ιντερνετ στην Κίνα. Ο διευθύνων σύμβουλος της America-On-Line, Τζέραλντ Λεβίν, δηλώνει ότι η συμφωνία θα κάνει ευκολότερη την χρήση του διαδικτύου στην Κίνα και θα διευρύνει την πρόσβαση στο Ιντερνετ, με αποτέλεσμα να επιταχυνθεί η οικονομική ανάπτυξη στην Κίνα. Επίσης, ο ειδικός αναλυτής του τομέα των επικοινωνιών στην Κίνα, Ντάνκαν Κλάρκ, δηλώνει ότι η συμφωνία της America-On-Line με τη Legent θα δώσει νέα ώθηση στην επιτάχυνση του ρυθμού ανάπτυξης της Κινεζικής οικονομίας, και θα δημιουργήσει καινούργιες προοπτικές για την δημιουργικότητα και την εφευρετικότητα του Κινεζικού λαού. Μέχρι τώρα, η Κινεζική νομοθεσία απαγόρευε την λειτουργία επικοινωνιακών δικτύων ξένης ιδιοκτησίας στη χώρα. Αξιωματούχοι δηλώνουν ότι αυτοί οι περιορισμοί θα αρθούν με την ένταξη της Κίνας στον Παγκόσμιο Οργανισμό Εμπορίου. Προς το παρόν, η συμμετοχή της America-On-Line στην κοινοπραξία θα παρέχει μόνο τεχνικές γνώσεις στην Κινεζική εταιρεία Legent. Ο αμερικανός αναλυτής Ντάνκαν Κλάρκ δηλώνει ότι παραμένει ακόμη ασαφές το αν η Κινεζική κυβέρνηση θα εγκαταλείψει τον πολιτικό έλεγχο στο διαδίκτυο, έτσι ώστε να πετύχει η Αμερικανο-Κινεζική κοινοπραξία. Η Πολαρόϊντ απολύει προσωπικό της Η εταιρεία φωτογραφικών ειδών Πολαρόϊντ ανακοίνωσε πως κατά το επόμενο δωδεκάμηνο θα απολύσει δύο χιλιάδες υπαλλήλους της, που αντιστοιχούν στο εικοσιπέντε τοις εκατό του παγκόσμιου εργατικού της δυναμικού, για να αυξήσει τα κέρδη της. Η Πολαρόϊντ, που εδρεύει στην πολιτεία Μασαχουσέτη και που τελευταία αντιμετωπίζει προβλήματα λόγω της μειωμένης πώλησης ορισμένων προϊόντων της, πιστεύει πως με τις περικοπές θα μπορέσει μέχρι το έτος 2003 να εξοικονομεί μέχρι και διακόσια εκατομμύρια δολάρια το χρόνο. Η εταιρεία έχει αρκετά χρέη και προσπαθεί να αυξήσει τις πωλήσεις της ρίχνοντας στην αγορά νέα προϊόντα, όπως νέες στιγμιαίες και ψηφιακές φωτογραφικές μηχανές. Αυξάνεται ραγδαία ο αριθμός των Ιαπώνων που χρησιμοποιούν Ιντερνέτ. Υπολογίζεται ότι σε πέντε χρόνια θα έχουν πενταπλασιαστεί οι άνθρωποι στην Ιαπωνία που χρησιμοποιούν το Ιντερνέτ , ξεπερνώντας τα ογδονταεπτά εκατομμύρια. Ο αριθμός αναθεωρήθηκε πρόσφατα, λόγω της τεράστιας αύξησης, το τελευταίο δωδεκάμηνο, του αριθμού των συνδρομητών στις εταιρείες παροχής υπηρεσιών στην κινητή τηλεφωνία, που διατηρούν ιστοσελίδα στο διαδίκτυο. Το δύο χιλιάδες υπήρχαν σαρανταεπτά εκατομμύρια χρήστες του Ιντερνέτ. Στο τέλος του χρόνου πέρσι η ηλεκτρονική αγορά στην Ιαπωνία ήταν της τάξης των τετρακοσίων δισεκατομμυρίων δολαρίων, ήταν δηλαδή διπλάσια απ ότι τον προηγούμενο χρόνο.